**PREDKLADACIA SPRÁVA**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, Ministerstvo školstva, vedy, výskumu a športu Slovenskej republiky (ďalej len „ministerstvo“) predkladá Návrh poslancov Národnej rady Slovenskej republiky Richarda Nemca, Radovana Slobodua a Petra Vonsa na vydanie zákona, ktorým sa mení a dopĺňa zákon č. 440/2015 Z. z. o športe a o zmene a doplnení niektorých zákonov v znení neskorších predpisov, parlamentná tlač 216 (ďalej len „poslanecký návrh zákona“).

Ministerstvo k predloženému poslaneckému návrhu zákona uvádza:

**Všeobecne**

Cieľom poslaneckého návrhu zákona je podľa predkladateľov vytvoriť legislatívny rámec, ktorý bude reflektovať požiadavky Svetového antidopingového programu s ohľadom na Svetový antidopingový program 2021, ale aj medzinárodných štandardov a technických dokumentov,  a to zavedením nových skutkových podstát porušení antidopingových pravidiel, ako aj prípravou inštitucionálneho oddelenia orgánov oprávnených vykonávať pôsobnosť v oblasti boja proti dopingu, kde súčasná úprava nevyhovuje požiadavkám Svetového antidopingového programu 2021.

Schválením poslaneckého návrhu zákona sa má zabezpečiť súlad zákona s požiadavkami Kódexu 2021 a Medzinárodného štandardu pre súlad signatárov s kódexom 2021 a zabezpečiť tak, aby nenastala situácia, že by **Slovenská republika nadobudla status non-compliance, ktorého dôsledkom by mohlo byť aj vyradenie našich športovcov z medzinárodných súťaží**. Lehota na implementáciu Svetového antidopingového programu 2021 je **najneskôr k 1.1.2021,** **kedy nadobúda účinnosť Kódex 2021 a jeho štandardy.**

Poslaneckým návrhom zákona sa vzhľadom na neustály vývoj pravidiel Svetového antidopingového programu navrhuje zúženie úpravy boja proti dopingu v zákone o športe v takom rozsahu, aby všetky relevantné skutočnosti vo vzťahu k plneniu požiadaviek Svetového antidopingového programu a boja proti dopingu vyplývali najmä z predpisov Svetového antidopingového programu.

Poslanecký návrh zákona má podľa predkladateľov negatívny dopad  na rozpočet verejnej správy a nemá žiadne sociálne vplyvy a ani vplyvy na podnikateľské prostredie, na životné prostredie, vplyv na informatizáciu spoločnosti.

**Stanovisko**

Ministerstvo zaujíma k predloženému poslaneckému návrhu zákona nasledovné stanovisko:

Ministerstvo oceňuje poslanecký návrh zákona z hľadiska snahy prispieť k zabezpečeniu implementácie  Kódexu 2021, ale aj medzinárodných štandardov a technických dokumentov a s poslaneckým návrhom zákona **súhlasí**.

V rámci medzirezortného pripomienkového konania neboli uplatnené zásadné pripomienky zo strany subjektov uvedených v čl. 31 ods. 1 Legislatívnych pravidiel vlády Slovenskej republiky.

**Záverom ministerstvo odporúča vláde Slovenskej republiky, aby s predloženým návrhom** poslancov Národnej rady Slovenskej republiky Richarda Nemca, Radovana Slobodu, a Petra Vonsa na vydanie zákona, ktorým sa mení a dopĺňa zákon č. 440/2015 Z. z. o športe a o zmene a doplnení niektorých zákonov v znení neskorších predpisov, parlamentná tlač 216, **vyslovila súhlas.**